Յուրի Իշխանյան

Իշխանյան Յուրի Գեորգիի («Ջաբի») (հունվարի 9, 1947, Ստեփանակերտ – մարտի 14, 1998, Ստեփանակերտ), ազատամարտիկ-հրամանատար։

Կենսագրություն 
Սովորել է Ստեփանակերտի թիվ 1 միջնակարգ դպրոցում, այնուհետև՝ Ստեփանակերտի առևտրի տեխնիկումում։ Խաղացել է Ստեփանակերտի «Ղարաբաղ» ֆուտբոլային թիմում։ Աշխատել է «Ղարմետաքս» կոմբինատում՝ որպես վարպետ, այնուհետև՝ Ասկերանի առևտրի վարչությունում։ Զինվորական պարտադիր ծառայությունն անցել է Բաքվում։

Արցախյան շարժման ու ընդհատակյա պայքարի ակտիվ մասնակից էր։ Ակտիվորեն մասնակցել է 1988 թվականի փետրվարի 22-ին Աղդամից Ասկերանի վրա հարձակված ադրբեջանցիների ետ մղման գործողությանը, որի համար մի քանի օրից հետո ձերբակալվել է և ապրիլ-օգոստոս ամիսների ընթացքում պահվել է Բաքվի, Մոսկվայի, Շուշիի բանտերում։ 1988-1994 թվականներին տարբեր կամավորական ջոկատների, 9-րդ վաշտի կազմերում որպես հրամանատար մասնակցել է Մարտակերտի, Ասկերանի, Քաշաթաղ, Կուբաթլուի, Քարվաճառի, Շուշիի շրջանների ինքնապաշտպանական և ազատագրական մարտերին։

Մահացել է 1998 թվականի մարտի 14-ին Ստեփանակերտում։ Հետմահու պարգևատրվել է Արցախի Հանրապետության «Մարտական խաչ» 1-ին աստիճանի շքանշանով։ Ամուսնացած էր, ունի երեք երեխա։ Թաղված է Ստեփանակերտի քաղաքային գերեզմանատանը։

Հայ ազատամարտիկներ
Ստեփանակերտ քաղաքում ծնվածներ
Ստեփանակերտ քաղաքում մահացածներ

1998 մահեր
Հայ հրամանատարներ